CELEX: 62010CN0340
Language: lt
Date: 2010-06-29 00:00:00
Title: Byla C-340/10: 2010 m. birželio 29 d. pareikštas ieškinys byloje Europos Komisija prieš Kipro Respubliką

11.9.2010   
            
            
               LT
            
            
               Europos Sąjungos oficialusis leidinys
            
            
               C 246/30
            
         2010 m. birželio 29 d. pareikštas ieškinys byloje Europos Komisija prieš Kipro Respubliką
   
   (Byla C-340/10)
   ()
   2010/C 246/51
   Proceso kalba: graikų
   
      Šalys
   
   
      Ieškovė: Europos Komisija, atstovaujama Georgios Zavvos ir Donatella Recchia
   
      Atsakovė: Kipro Respublika
   
      Ieškovės reikalavimai
   
   
               —
            
            
               Pripažinti, kad neįtraukusi Paralimni ežero zonos į nacionalinį siūlomų Bendrijos svarbos teritorijų (toliau — BST) sąrašą, Kipro Respublika neįvykdė įsipareigojimų pagal Direktyvos 92/43/EEB dėl natūralių buveinių ir laukinės faunos bei floros apsaugos 4 straipsnio 1 dalį.
            
         
               —
            
            
               Pripažinti, kad leidusi vykdyti veiklą, kėlusią didelę riziką Paralimni ežero ekologiniams požymiams, ir nepriėmusi reikiamų apsaugos priemonių Natrix natrix cypriaca rūšies, kuri svarbi ekologiniu požiūriu Paralimni ežerui ir Xyliatos užtvankai, populiacijai apsaugoti, Kipro Respublika neįvykdė įsipareigojimų pagal Direktyvą 92/43/EEB dėl natūralių buveinių ir laukinės faunos bei floros apsaugos, kaip išaiškino Teisingumo Teismas bylose C-117/03 ir C-244/05.
            
         
               —
            
            
               Pripažinti, kad nesiėmusi būtinų priemonių Natrix natrix cypriaca griežtos apsaugos sistemai įdiegti, Kipro Respublika neįvykdė įsipareigojimų pagal Direktyvos 92/43/EEB dėl natūralių buveinių ir laukinės faunos bei floros apsaugos 12 straipsnio 1 dalį.
            
         
               —
            
            
               Priteisti iš Kipro Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Komisija tvirtina, kad iki 2009 m. gruodžio mėnesio neįtraukusi visos Paralimni ežero zonos į nacionalinį BST sąrašą, Kipro Respublika neįvykdė įsipareigojimų pagal Direktyvos 92/43/EEB dėl natūralių buveinių ir laukinės faunos bei floros apsaugos 4 straipsnio 1 dalį. Kipro Respublika neginčijo būtinybės įtraukti Paralimni ežero į BST sąrašą. Nepaisant to, ežeras nebuvo įtrauktas į nacionalinį BST sąrašą per pagrįstoje nuomonėje nustatytą galutinį terminą. 2009 m. lapkričio 24 d. Kipro Respublika pranešė Komisijai, kad Paralimni ežeras buvo oficialiai įtrauktas į „Natura 2000“ tinklą, tačiau į BST nebuvo įtrauktas svarbus šiaurinis ežero krantas. 2009 m. balandžio 24 d. Kipro Respublikos oficialiajame leidinyje buvo paskelbtas pakeistas ežero teritorinis planas, pagal kurį šiaurinis ežero krantas tapo gyvenamąja zona. Komisija teigia, kad negali būti pateisintas joks buveinės dydžio apribojimas ir kad neįtraukusi visos Paralimni ežero zonos į nacionalinį BST sąrašą, Kipro Respublika pažeidė Direktyvos 92/43/EEB 4 straipsnio 1 dalį.
   Be to, Komisija mano, kad dėl konkrečios žalingos veiklos, vykdytos Paralimni ežero zonoje (visų pirma neteisėto vandens išgavimo, gyvenamųjų zonų plėtros, motociklų lenktynių ir veikiančios šaudyklos), bloginama ir žalojama rūšies buveinė ir kad todėl, nepriėmusi reikiamų apsaugos priemonių Natrix natrix cypriaca rūšies populiacijai apsaugoti, Kipro Respublika neįvykdė įsipareigojimų pagal Direktyvą 92/43/EEB, kaip išaiškinta Teisingumo Teismo praktikoje (bylose C-117/03 ir C-244/05 paskelbti sprendimai).
   Be to, Komisija teigia, kad dėl tokios veiklos, kaip antai vietos gyvenamosios zonos plėtra ir sklypų statyboms atskyrimas šiauriniame Paralimni ežero krante, buvo padaryta žala endeminės rūšies buveinei ir jos populiacijai. Todėl nesiėmusi būtinų priemonių vandeninio žalčio Natrix natrix cypriaca griežtos apsaugos sistemai įdiegti ir taikyti, taikant „nuoseklias ir suderintas prevencines priemones“, Kipro Respublika nevykdo įsipareigojimų pagal Direktyvos 92/43/EEB dėl natūralių buveinių ir laukinės faunos bei floros apsaugos 12 straipsnio 1 dalies a ir b punktus.